梅梁歌
作者：周文璞
朝代：宋

paragraphs: 文命殿角東北左，上有梅梁鐵交鎖。
傳聞舊時枝葉生，木質鱗身無不可。
有時匹練離朱栱，歸带濕萍光欲動。
低頭下吸菲嶺泉，奮髯直入陽明洞。
旁觀但怪香火濃，頃刻即令風雨送。
爾不見饑烏啄鼓來饋食，走入嵩高化爲石。
禨祥禍福儻或是，陰陽幻變誰能測。
玉笥觀掛白玉梁，含元追下流血柱。
異事苟逢博物問，後來那得詳其故。
卷丹雲，凝素霧，玉簫九成奠雕俎。
登歌升降只仰俯，嗚呼梅梁怱飛去。